L-eks-Ministru u Deputat Nazzjonalista Chris Said ħareġ jiddefendi għemilu meta ffaċċjat b'rapport tal-Awditur Ġenerali ta' iktar minn 200 paġna dwar kif tmexxew fi żmienu skemi ta' fondi lill-kunsilli lokali. Rapport li jgħid ħafna u li meta wieħed jidħol fid-dettall tiegħu jifhem għaliex illum ħafna kunsilli lokali jinsabu darhom mal-ħajt bi ftit li xejn riżorsi biex iwettqu l-proġetti li jixtiequ. Iżda, l-iktar punt li jolqotna minn dan ir-rapport huwa kif Chris Said indaħal f'diversi każi bil-għan li jinfluwenza deċiżjonijiet ta' fejn u kemm kellhom jingħataw fondi lill-kunsilli lokali. Saħansitra ndaħal biex jaġevola l-kunsill lokali li kien imexxi ħuh u dan kontra l-pariri ta' uffiċjali mill-Uffiċċju tal-Prim Ministru ta' dak iż-żmien. Fuq kollox, dan ir-rapport huwa riflessjoni ta' kif kienet issir il-politika fi żmien il-Gvern ta' Lawrence Gonzi u Simon Busuttil. Però, l-ikbar dwejjaq mhux il-kontenut, iżda hu l-fatt li l-protagonisti tan-nepotiżmu u l-klijenteliżmu ta' dakinhar għadhom illum protagonisti fil-Partit Nazzjonalista ta' Simon Busuttil, u ftit li xejn jidher li lesti jinbidlu anke jekk il-Kap tal-Oppożizzjoni wiegħed politika nadifa u differenti fejn saħansitra kien ħareġ bl-idea (li issa donnu warrab) ta' ministeru dwar il-klijenteliżmu. Kien preċiż ħafna Martin Scicluna meta din il-ġimgħa kiteb fit-Times of Malta li l-proposti ta' Simon Busuttil huma nofs sajran. F'artiklu ta' iktar minn elf kelma Scicluna ta biżibilju ta' eżempji għaliex kien qed jgħid dan, u l-governanza tajba kienet waħda minnhom. Però, ikollna ngħidu li m'hemmx għalfejn daqstant sforz biex nuru li għandu raġun. Biżżejjed tara hemm differenza mill-mod kif jitkellem għal kif jaġixxi. Dwar il-klijenteliżmu ta' Chris Said ma lissinx kelma waħda. Minflok offrilu d-Dar Ċentrali biex jiddefendi ruħu u miegħu bagħtlu lill-Whip David Agius. U li kieku dan kien l-ewwel indħil mhux floku ta' Chris Said jaf konna nagħlqu għajnejna jew aħjar nagħtuh il-benefiċċju tad-dubju. Iżda, mhux il-każ. Żvelat din il-gazzetta stess ftit tal-ġimgħat ilu kif Chris Said interviena lejlet elezzjoni ġenerali biex bidel b'daqqa ta' firma deċiżjoni li kienet ilha tieħu l-Awtorità tad-Djar għal ħafna snin. F'kampanja elettorali għażel li jgħaddi lill-privat art li l-Awtorità dejjem riedet tuża għal housing soċjali. Din id-deċiżjoni ħadha fl-eqqel tal-kampanja elettorali u kuntratt ta' dan it-tip kien litteralment iffirmat ftit sigħat qabel elezzjoni ġenerali. B'dan it-tip ta' nies hu mdawwar Busuttil. Lil dawn jiddefendi. U jekk taħsbu li dan biżżejjed, mhux. Għalkemm jekk nistħarġu iktar insibu affarijiet komuni li forsi jgħinuna nibdew nifhmu għaliex Simon Busuttil ftit li xejn jista' jieħu passi kontra Chris Said. Għax, bħal Busuttil, Said kien iltaqa' wkoll mal-whistle blower fl-iskandlu ta' Għawdex u bħal Busuttil ukoll ma bagħtux għand il-pulizija, baqa' sieket u ma rax li jittieħdu passi f'wieħed mill-ikbar każi ta' nepotiżmu fl-istorja politika ta' pajjiżna. Is-sajf beda u dieħel ġmielu. Iżda, b'xorti tajba, minn żmien għal żmien jinqalgħu ċirkustanzi li jfakkruna għaliex lil Simon Busuttil ma tistax tafdah: għax jgħid mod u jagħmel ieħor, mhuwiex alternattiva għall-Prim Ministru Joseph Muscat li iktar kmieni din il-ġimgħa reġa' kien fl-aqwa tiegħu jitkellem mal-pubbliku f'sessjoni oħra ta' Gvern Li Jisma'. Fuq kollox, ma jistax ikollok prim ministru li miegħu ma tafx fejn qiegħed, bħal mhux il-każ ta' Simon Busuttil. Mhux ta' b'xejn Martin Scicluna qallu fl-aħħar jiem li hu (Busuttil) u l-politika tiegħu sa issa m'għandhomx sustanza.